ח”כ חיים ילין בביקור בגלבוע: ”אעזור לחקלאי האזור בפתרון מצוקת כוח האדם” | כחול-לבן
ח”כ חיים ילין בביקור בגלבוע: ”אעזור לחקלאי האזור בפתרון מצוקת כוח האדם”
דף הבית » עדכונים » ח"כ חיים ילין בביקור בגלבוע: "אעזור לחקלאי האזור בפתרון מצוקת כוח האדם"
15 מאי 2017 09:59 | יש עתיד
את הביקור פתח בפגישה עם ראש מועצת גלבוע, עובד נור, ואלו שוחחו על המענה של 'יש עתיד' לחקלאים באזור ועל תיקון 27 לחוק המים שפוגע במולדת וביישובים באזור. לאחר מכן, הגיע ילין, רפתן בעברו, לרפת ברמת צבי ובזמן ששוחח עם הצוות במקום, סייע בעבודה ושוחח עם בעלי המשק במושב על מצוקת כוח האדם במשק הירקות.
ילין הציע לבעלי המשק לגייס צעירים וצעירות במסגרת פרוייקט של 'השומר החדש' שמקדם מעורבות של צעירים בחקלאות ברחבי הארץ ואמר כי יקשר בין הגורמים לצורך פתרון הבעיה. בליווי תא"ל (במיל') עפר צפריר, קצין שריון ראשי בעברו וכיום ראש מטה המפלגה בגלבוע, הגיע ילין למושב רם-און וחתם את הסיורים במצפה שוקה יחד עם עמית רגב מרכז המשק.
ח"כ ילין: "יש עתיד חרטה על דגלה את חיזוק ההתיישבות הישראלית ובזמן שאני כותב את מצע החקלאות למפלגה, היה לי חשוב להגיע לשטח ולהיפגש עם החקלאים האמיתיים שחיים ונושמים את אדמת הארץ. הבעיות שעלו מוכרות לי בתור חקלאי לשעבר והבטחתי כי אשתמש בכל הכלים הפרלמנטריים לרשותי לפתרונן."
שרונה רודוי, ראש פורום החקלאים של 'יש עתיד': "לחקלאי הארץ בכלל והאזור בפרט יש כתובת ואוזן קשבת. ניסיונו של ח"כ ילין בא לידי ביטוי בפתרונות שהציע לבעיות שעלו במהלך הפגישות ולתשומת הלב שהקדיש לכל חקלאי. נמשיך לקדם את הנושא יחדיו מתוך תפיסה שחיזוק החקלאים והחקלאות בישראל הוא עקרון חשוב במצע של 'יש עתיד'".